Lars Danielsson
Store norske leksikon,Kunst og estetikk,Musikk,Jazz,Nordiske jazzutøvere og -ensembler, 1980 til idag
Lars Danielsson er en svensk jazzmusiker, bassist og cellist, og en sentral skikkelse i svensk og europeisk jazz. Han studerte cello ved musikkhøyskolen i Göteborg, men konsentrerte seg etter hvert mer om bassen, og gjorde seg blant annet gjeldende i gruppene Mwendo Dawa og Lars Jansson Trio.
I Norge har han samarbeidet mye med gitaristen Knut Værnes. Danielsson har medvirket i utallige sammenhenger, blant annet har han spilt inn flere album med saksofonisten Dave Liebman, for eksempel Fresh Enough (1992) og Far North (1994; med Jon Christensen). Han har også utgitt et trio-album med gitaristen John Abercrombie og trommeslageren Adam Nussbaum, Origo (1997). Ellers har Danielsson samarbeidet nært med den danske vokalisten Cæcilie Norby, for eksempel på albumene Queen of Bad Excuses (1999) og First Conversation (2002).